Wordplanet: Yoël - Aceh Bible - Old Testament / Joel-\n1 Nyoe kheueh peurintah TUHAN ubak Yoël, bin Petuel.\n1 Yueb kheueh beureuguih, peumusu tanda bahya bak bukét Sion nyang suci, teumpat tinggai Po teu Allah. Beu yo kheueh, he peunduduek Yehuda! Sabab Uroe TUHAN ka tô dan bagaih teuka.\n2 Uroe nyan seupôt tulo, peunoh ngon sagob nyang suram. Sipa-i daruet ka habéh teuka lagée awan nyang meulinteueng ateueh gunong-gunong. Hai nyang lagée nyan gohlom na nyang ka-ka, dan hana teu-ulang siumu masa.\n3 Lagée apui hu meuhuéb-huéb habéh tutong peue-peue nyang na awaknyan peuhanco bubena seunaman. Sigohlom nyan, nanggroe nyang lagée Eden, taman TUHAN, óh ka lheuehnyan, lagée padang pasi nyang tho kreng. Hana meusapeue pih nyang na tinggai, hana nyang tuwoe nibak jiseurang nyan.\n4 Ruman awaknyan lagée guda; óh watée jiplueng lagée guda dimideuen prang.\n5 Awaknyan jiglob-glob bak pucak gunong-gunong, su jih lagée su gram grum geuritan ngaza dan lagée kráb kriéb apui hu nyang teungoh teutot merang. Awaknyan meubareh lagée pasokan peukasa, nyang siab maju u mideuen ngaza.\n6 Watée awaknyan jiseureubu, bandum ureuëng yo meugám-gám, bandum ruman ka jeuet keupucat hana meucahya.\n7 Lagée pahlawan, awaknyan jiseurang, dan jiék bak beuton lagée peujuang. Awaknyan meubareh lapang trok ukeue, hana jiwet dan ji ubah ulée.\n8 Awaknyan hana meusak-sak, watée jijak bak rot jih keudroe. Meusajan-sajan watée jipeu jo ngon jiheuntam peutahanan, hana hase baresan awaknyan jipeupiôh.\n9 Awaknyan jiseureubu u dalam banda, dan jiplueng-plueng ateueh beuton jih. Awaknyan jiék u rumoh-rumoh; lagée ureuëng ceumucue, awaknyan tamong rot tingkab.\n10 Teungoh awaknyan jimaju, bumoe meugeumpa, dan langét pih meugeunta. Laju seupôt kheueh mata uroe dan buleuen, dan cahya bintang-bintang ka gadôh teuma.\n11 Su TUHAN lagée su geulanteue, geubri aba-aba, ubak angkatan prang Gobnyan. Padubna rayeuk jeumeulah angkatan prang geuh! Padubna teuga tantra nyang peubuet peurintah Gobnyan! Keubit luwa biasa dan hebat Uroe TUHAN! Hana meusidroepi hase jipeuteuen droe.\n12 TUHAN meufeureuman, "Teuma bak saát nyoe, tawoe kheueh ubak ulôn deungon sipeunoh até, sira puasa, meuratok dan mo ba-e.\n13 Priek kheueh até gata dan bék peukayan gata." Meupaleng kheueh ubak TUHAN Po teu Allah gata. Gobnyan panyang saba dan peunoh gaséh sayang murah até dan peunoh rasa inseueh. Galak geupeu amphon dan hana harôk ubak geupeujak huköman.\n14 Mungken TUHAN Allah gata meu ubah pikeran, dan geubri beureukat keu gata deungon peunoh keulimpahan. Sampoe gata hase tapeuseumah keureubeuen anggô dan gandom keu TUHAN Po teu Allah gata.\n15 Tayueb kheueh beureuguih di Sion, gunong Po teu Allah, peumaklum kheueh uroe puasa, tapeuna kheueh rapat raya.\n16 Tapeusapat kheueh bubena rakyat, takrah kheueh laju bubena umat. Tayue kheueh teuka ureuëng tuha-tuha, aneuëk-aneuëk miet meunan cit ngon manyak. Dan bahpi linto barô nyang ban meukawen harôh tayue jak ngon dara barô. Tayue kheueh bak awaknyan mangat jitinggai kama-kama jihnyan.\n17 Tayue kheueh ubak teungku-teungku imeum nyang peutimang TUHAN, jimo nibak lamkawan miseubah dan seuramo keue, sira jipeugah, "Tasayang kheueh keu umat Droeneueh, ya TUHAN; bék tapeubiyeu atra Droeneueh jeuet keucupa," sampoe bansa-bansa laén jipansi dan jipeugah, "Dipat Allah awaknyan?"\n18 Laju TUHAN geukalon tanoh Gobnyan, dan geugaséh umat Gobnyan.\n19 Gobnyan geujaweueb awaknyan lagée nyoe, "Bak saát nyoe keu gata banmandum Ulôn bri: gandom, anggô dan minyéuk zaiton keu peunajoh, mangat gata bandum teupeutroe. Ulôn hana Lôn peubiyeu gata jihina atawa jipeukém lé bansa-bansa.\n20 Pasokan daruet di utara Lôn use, ladum Lôn paroih u padang pasi. U Laôt Maté Ulôn peusak baresan keue jih, lam Laôt Teungoh Lôn tulak baresan likot jih. Bubena bangke awaknyan mubée khiéng. Awaknyan Lôn peubinasa sabab ka jiseksa gata.\n21 Bék teumakot, he ladang, peugalak kheueh até gata; ingat hai nyang raya geupeubuet lé TUHAN keu gata!\n22 He bubena beulatang, bék kheueh picék até. Blang-blang naleueng bak saát nyoe ka jitimoh ijo. Deungon jai that bak-bak kayée ka jimuboh, boh-boh anggô dan boh ara meuseué ruwah.\n23 He rakyat Sion, meugeumbira kheueh! Meusuka ria dan meusurak kheueh! Sabab sigala banmandum nyang get nibak TUHAN Allah gata. Bak musém luroh geubri ujeuen nyang seb keu gata. Bak musém leupie ujeuen geupeutron, meunan cit bak musém seumi lagée nyang ka-ka.\n24 Dan gandom teupasoe lom lam teumpat teupeuphui; ié anggô dan minyéuk zaiton meulimpah nibak teumpat peuneurah.\n25 Ulôn Lôn gantoe bandum atra gata nyang rugoe bak thon-thon watée kawan daruet jipajoh hase panen gata. Sabab Ulôn kheueh nyang kirém pasokan daruet nyan keu gata.\n26 Gata seb peunajoh dan meurasa trou. TUHAN Po teu Allah gata tapeumulia, sabab keu gata le geupeubuet keuajaéban. Umat ulôn hana jeuet le keubahan ejekan!\n27 Dan barô kheueh gata teupeue, Israel, bahwa Ulôn na lamkawan gata, dan bahwa Ulôn, TUHAN, na kheueh Allah gata. Hana Allah nyang laén, seulaén Ulôn keudroe. Umat Ulôn hana teupeumalée le!"\n28 "Óh ka lheueh nyan singoh bandum ureuëng Lôn peulimpah deungon roh Ulôn. Dan aneuëk gata bah kheueh nyang agam meunan cit deungon nyang inong jipeusampoe peusan-peusan Ulôn; ureuëng tuha-tuha nyang na lamkawan gata jimeulumpo nyang deuh teukalon teubri keu peumuda dan aneuëk dara.\n29 Bak watée nyan roh Ulôn Lôn bri teuma u ateueh peulayan-peulayan bah kheueh nyang agam meunan cit keu nyang inong."\n30 Dilangét ngon bumoe Lôn peuna buet ajaéb nyang le. Teuma na meutak ngon meucang sampoe darah ro meujeue-jeue hana teukira, apui hu dan asab nyang meukubok-kubok.\n31 Mata uroe jeuet keuseupôt dan buleuen jeuet keumirah lagée darah. Bandum nyan teujadi sigohlom uroe TUHAN teuka, uroe nyang dahsyat dan lumpah teumakot!\n32 Teuma barang sigasoe nyang meulakée ubak peutulôngan TUHAN, ureuëng nyan geubri seulamat. TUHAN meufeureuman, "Di Yerusalem ureuëng-ureuëng nyang Ulôn piléh seulamat."\n1 TUHAN meufeureuman, "Bak watée nyan Yerusalem dan Yehuda Lôn piléh keuhai makmu jih.